- Ջավախք բարեգործական հիմնադրամը ստեղծվել է՝ ծառայելու Ջավախքի հայապահպանության գործին: Բայց նաև զբաղվում է հայաստանաբնակ ջավախահայերի խնդիրներով՝ հիմնականում առողջապահական ծրագրեր իրականացնելով: Ջավախքից բուժման նպատակով եկողները ՀՀ-ում պետպատվերի շրջանակներում կարողանում են բուժում ստանալ: Այդ ծրագիրն իրականացնում ենք ՀՀ-ի կառավարության հետ համատեղ: Կյանքի ենք կոչում նաև կրթամշակութային ծրագրեր, կազմակերպում միջոցառումներ: Հույս ունենք, որ այդ համագործակցությունը կշարունակվի հետագայում ևս: Բայց մեզ համար հիմա առաջնային է Ջավախքի տնտեսական վիճակի բարելավումը, որովհետև դրա վատթարացման հետևանքով տեղի ունեցող հայաթափումը, արտագաղթը գնալով մեծ չափերի է հասնում: Հիմա բանակցում ենք տարբեր գործարարների հետ (նաև ջավախքցի), որ որոշակի բիզնես ծրագրեր կյանքի կոչվեն Ջավախքում, աշխատատեղեր բացվեն, սոցիալ-տնտեսական վիճակը բարելավվի: Դա հնարավոր է, անլուծելի չի: Բայց հայ գործարարների ներդրումների համար տնտեսական բարենպաստության միջավայրի ստեղծումը կախված է հենց Հայաստան-Վրաստան հարաբերություններից: